Jussi Niinistö kysyy hallitukselta, miten Suomen itsenäisyyden juhlavuoden todellista aihetta eli itsenäisyyttä aiotaan muistaa.

Kansanedustaja Jussi Niinistö (ps.) on kirjallisessa kysymyksessään huolissaan Suomen itsenäisyyden satavuotisjuhlallisuuksien suunnittelusta. Asiasta kertoi ensin Verkkouutiset.

Juhlavuoden ohjelmaa suunnittelemaan on nimetty 12 hengen hallitus. Mukana on myös muusikko Karri Miettinen eli taiteilijanimeltään Paleface.

Niinistö väittää lehtitietoihin viitaten, että Paleface on aiemmin julkisuudessa nimittänyt marsalkka Mannerheimia sotarikolliseksi.

– On syytä toivoa, että tämänkaltainen ääriajattelu ei leimaa juhlavuoden suunnittelutyötä, Niinistö kirjoittaa perusteltuaan ensin juhlavuoden tärkeyttä ja arvokkuutta.

Niinistö viittaa kysymyksessään Aamulehden juttuun, joka taas on lainaus Ilta-Sanomien jutusta, joka puolestaan viittaa radio SuomiPopin aamulähetyksessä tehtyyn Karri Miettisen haastatteluun.

Jutun mukaan Miettisen mielestä Mannerheimin ratsastajapatsas on sama asia, kuin jos Serbiaan pystytettäisiin Radovan Karadzicin patsas. Miettisen mukaan Mannerheimin patsas symboloi ”Suomessa koettuja kauheita asioita”.

Niinistön mukaan juhlavuodelle on nimetty useita päämääriä, kuten demokratian, ihmisarvon tai yksilön vapauden ja oikeuksien korostaminen.

– Edellä luetellut päämäärät ovat sinänsä kannatettavia, mutta juhlavuoden todellinen aihe - itsenäisen Suomen satavuotisjuhla - ei saa unohtua niiden alle, Niinistö kirjoittaa.

Varsinaisissa kysymyksissä Niinistö kysyy, millaisin menoin Suomen itsenäistymisen satavuotisjuhlaa aiotaan viettää, ja miten hallitus aikoo huolehtia siitä, että juhlavuoden todellinen aihe ei unohdu.

Niinistö kysyy myös, aikooko valtiovalta itsenäistymisen satavuotisjuhlan lisäksi järjestää juhlallisuuksia myös merkkivuosien 2018–2020 kunniaksi. Näin vuosina sata vuotta tulee kuluneeksi sisällissodasta, jota Niinistö kutsuu vapaussodaksi, hallitusmuodon hyväksymisestä ja Tarton rauhasta.